Ալեքսանդր Սարգսյան

Ալեքսանդր (Սաշիկ) Ազատի Սարգսյան (առավել հայտնի՝ որպես Սաշիկ Սարգսյան, հունվարի 10, 1956(1956-01-10), Ստեփանակերտ, Ադրբեջանական ԽՍՀ, ԽՍՀՄ), հայ գործարար, օլիգարխ, Հայաստանի Ազգային ժողովի նախկին պատգամավոր, Հայաստանի 3-րդ Նախագահ Սերժ Սարգսյանի փոքր եղբայրը։


== Կենսագրություն ==
Ալեքսանդր Սարգսյանը ծնվել է 1956 թվականի հունվարի 10-ին ԼՂԻՄ Ստեփանակերտ քաղաքում։

1974 - 1976 թվականներին ծառայել է խորհրդային բանակում։
1976 - 1990 թվականներին եղել է «Պազիկ» մակնիշի ավտոբուսի վարորդ։
1982 - 1987 թվականներին սովորել է Երևանի Ա. Թամանյանի անվան շինարարական տեխնիկումում։
1987 թվականին ստացել է գազային տնտեսատեխնիկի որակավորում։
1996 - 1998 թվականներին եղել է Երևանի «Սիրիուս» գործարանի փոխտնօրենը։
1999 - 2003 թվականներին եղել է Երևանի «Ավտոգազ» ընկերության Ջրվեժի ԱԳԼՃԿ-ի ղեկավար։
2003 - 2007 թվականներին ՀՀԿ համամասնական ընտրակարգով եղել է Ազգային ժողովի պատգամավոր, Ազգային ժողովի գիտության, կրթության, մշակույթի և երիտասարդության հարցերի մշտական հանձնաժողովի անդամ։
2007 - 2011 թվականներին մեծամասնական ընտրակարգով եղել է Ազգային ժողովի պատգամավոր՝ թիվ 37 ընտրատարածքից։


== Ընտանիք ==
Ալեքսանդր Սարգսյանը Հայաստանի 3-րդ նախագահ Սերժ Սարգսյանի փոքր եղբայրն է։ Ամուսնացած է։ Ունի երկու որդի և երկու թոռ։ Ավագ որդին՝ Հայկ Սարգսյանը, աշխատում է Երևանի Քաղաքապետարանի Հասարակական Կարգի Պահպանման Վարչությունում։ Կրտսեր որդին՝ Նարեկ Սարգսյանը, գործարար է։


== Բիզնես գործունեությունը ==
Ինչպես խոստովանել է Ալեքսանդր Սարգսյանը, իրեն է պատկանում «ՄուլտիԼիոն» ընկերության բաժնետոմսերի 50 %-ը


=== Անշարժ գույք ԱՄՆ-ում ===
Համաձայն մամուլում շրջանառվող լուրերի, Սաշիկ Սարգսյանը 2005 թվականին 2,8 միլիոն դոլարով ԱՄՆ-ի Տարզանա քաղաքի 4935 Avenida Oriente, Tarzana, CA 91356-4632 հասցեում գնել է առանձնատուն, որի վերանորոգման վրա ծախսել է 300 հազար դոլար։


=== Գազալցակայաններ ===
Ալեքսանդր Սարգսյանի անունը գազալցակայանների համակարգի հետ կապված է 1998 թվականից։ Համաձայն քաղաքական վերլուծաբան Արտաշես Գեղամյանի, Սաշիկը գազալցակայանները, ինչպես նաև ԱՄՆ-ում և Եվրոպայում գտնվող անշարժ գույքը և շինարարական ընկերությունը ստացել է այն ժամանակվա նախագահ Ռոբերտ Քոչարյանից։


=== Գլենդել Հիլզ ===
Ալեքսանդր Սարգսյանին է պատկանում շինարարական «Գլենդել Հիլզ» ընկերությունը, որի գործունեությունը 2011 թվականին հայտնվել էր ԱՄՆ իրավապահ մարմինների ուշադրության կենտրոնում։


=== «Parking City Service» ===
2013 թվականի օգոստոսի 1-ից Երևանում գործում է ավտոկայանման վճարովի համակարգ, որը սպասարկում է Սաշիկ Սարգսյանին պատկանող «Parking City Service» ընկերությունը։ Ավտոկայանման վճարների 70 %-ը մնում է «Parking City Service» ընկերությանը և իսկ 30 %-ը փոխանցվում քաղաքային բյուջե։


=== Ամասիայի կարի ֆաբրիկա ===
Ըստ «Առավոտ» թերթի հրապարակման, Սաշիկ Սարգսյանը փայատեր է հայ-գերմանական «ՎԿՍ Արմենիա» ընկերության կառուցած Ամասիայի կարի գործարանին, հակառակ սեփականատերերի կամքին։


== Քրեական գործեր ==
Հայաստանի թավշյա հեղափոխությունից հետո Ալեքսանդր Սարգսյանը և իր ընտանիքը հայտնվեցին օրինապահ մարմինների ուշադրության կենտրոնում։ Հունիսի 25-ին ապօրինի զենք կրելու կասկածանքով ոստիկանությունը բերման ենթարկեց նրան։ Հուլիսի 5-ին քրեական գործի շրջանակներում բերման ենթարկվեցին Ալեքսանդր Սարգսյանը և իր որդին՝ Հայկ Սարգսյանը։ Նույն օրը հետախուզում հայտարարվեց մյուս որդու՝ Նարեկ Սարգսյանի նկատմամբ։
Հուլիսի 11-ին սպանության փորձի և ապօրինի կերպով հրազեն ձեռք բերելու և պահելու մեղադրանքով դատարանի որոշմամբ 2 ամսով կալանավորվեց Հայկ Սարգսյանը, որը նույն թվականի սեպտեմբերի 10-ին ազատ արձակվեց 50 մլն դրամ գրավի դիմաց։
Սեպտեմբերի 11-ին «Իմ քայլը» դաշինքի հանրահավաքի ժամանակ Հայաստանի վարչապետ Նիկոլ Փաշինյանը հայտնեց, որ ընդամենը մեկ բանկում Ալեքսանդր Սարգսյանն ունի 30 միլիոն դոլար։


== Ծանոթագրություն ==


== Արտաքին հղումներ ==
Ալեքսանդր Սարգսյանը ԱԺ պաշտոնական կայքում